text: Se billederne: Første tegninger for Blåvands kystprojekt er klar
  18 marts 2016 kl. 19.51
  De første tegninger for det nye projekt ved kysten i Blåvand ved Varde er offentliggjort. 
  Naturstyrelsen har givet tilladelse til ti prøveprojekter inden for kystbeskyttelseslinjen. Og nu er arkitektkonkurrencen om det første projekt afgjort. Det er strandparken i Blåvand ved Varde. Det er tegnestuen Norrøn, som har tegnet vinderforslaget.
  En træsti skal føre turisterne ind i klitterne, hvor et aktivitetscenter udformet som et gårdrum skal være hjertet i den nye turistmagnet. Her vil der være plads til leg og forskellige aktiviteter, ligesom besøgende vil kunne søge læ og blive bespist fra en café.
  Samtidig vil besøgende kunne gå op på dækket i gårdrummet, hvor de vil kunne kigge ud over stranden og havet.
  En vandlegeplads vil også være en del af projektet, hvor små soppebassiner, der tilbageholder tidevandet, og træpæle vil kunne bruges til leg.
  Der er dog lang vej, før byggeriet endelig bliver en realitet. Tegningerne her skal først omdannes til en endelig idé sammen med Varde Kommune og de lokale borgere. Derefter skal der laves en lokalplan - også kan byggeriet først gå i gang.
  Se alle billederne øverst i artiklen.
  